# Trails (sèrie de videojocs)

Trails, conegut com a Kiseki (軌跡, Traces) al Japó, és una sèrie de videojocs de rol de temàtica fantàstica i ciència-ficció produïda per Nihon Falcom. Forma part de la gran franquícia The Legend of Heroes, i va començar amb la publicació de The Legend of Heroes: Trails in the Sky el 2004. La sèrie consta de diversos arcs narratius interconnectats que tenen lloc a diferents nacions del continent anomenat Zemúria; com Liberl (Trails in the Sky) o Erebònia (Trails of Cold Steel). La majoria de jocs presenten un sistema de combat per torns amb algunes innovacions als lluraments més recents.
Trails la va concebre Falcom amb l'objectiu de crear la història més ambiciosa dels videojocs, sèrie la qual el president de l'empresa Toshihiro Kondo considera l'obra de la seva vida. La sèrie no es va localitzar fora del Japó fins a la dècada de 2010, quan Xseed Games va començar a traduir-ne els jocs a l'anglès. NIS America en va prendre el relleu el 2019. Sobretot se la lloa per la seva construcció de mons i caracterització dels personatges. Ha tingut adaptacions a manga, sèries de ràdio i animes, i els seus videojocs van arribar a vendre més de vuit milions de còpies el 2024.

## Exposició

Trails és una sèrie de videojocs de fantasia amb combat per torns de Nihon Falcom. La sèrie va començar sent originalment una entrada numerada a la sèrie The Legend of Heroes amb la publicació de The Legend of Heroes VI: Trails in the Sky el 2004. Malgrat això, no tenia cap connexió narrativa amb els jocs anteriors de The Legend of Heroes i d'ençà d'aquell moment es considera que és una franquícia diferent. Cada joc de la sèrie passa en un any diferent del calendari, tot i que alguns videojocs passen simultàniament i la trama s'entrecreua. Tot i així, tots són dins d'una gran narrativa. Falcom va crear la sèrie amb l'objectiu de crear la història més ambiciosa dels videojocs, sèrie la qual el president de l'empresa i productor Toshihiro Kondo considera l'obra de la seva vida. Els jocs estan fets amb motors propis de Falcom, amb l'excepció de PhyreEngine, de Sony, que s'utilitza a Trails of Cold Steel. La sèrie està molt influenciada per l'anime i presenta diversos arquetips i clixés comuns. Lliuraments posteriors com els Trails of Cold Steel, introdueixen més elements de simulació social, semblants a la sèrie Persona.
La sèrie Trails transcorre a diversos llocs del continent de Zemúria, com ara el Regne de Liberl, la ciutat-estat de Crossbell, l'Imperi d'Erebònia i la República de Calvard, entre d'altres. Zemúria és la llar de diversos grups, faccions i organitzacions, com ara el Gremi dels Guardabraços, l'Església Septiana i la societat secreta d'Uròbor. La sèrie comença a l'any 1202 del calendari septià i transcorre mig segle després del descobriment de l'energia orbal, anàloga a l'energia elèctrica. Això va provocar una revolució tecnològica causada per la invenció dels Orbements, dispositius mecànics que varien molt en mida i abast que utilitzen energia orbal, els quals alimenten coses com aparells quotidians, armes i fins i tot robots humanoides. Trails presenta elements sociopolítics, amb qüestions com l'imperialisme, el classisme i la immigració com a causes de conflicte a la seva societat. En contrast amb molts altres jocs de rol, gairebé tots els personatges que no es controlen de la sèrie tenen un nom, alguns dels quals tenen els seus propis arcs amb diferents graus d'importància per a la trama principal.

## Jocs

Publicació per any :
| 2004 | Trails in the Sky FC |
| 2005 |
| 2006 | Trails in the Sky SC |
| 2007 | Trails in the Sky the 3rd |
| 2008 |
| 2009 |
| 2010 | Trails from Zero |
| 2011 | Trails to Azure |
| 2012 |
| 2013 | Trails of Cold Steel |
| 2014 | Trails of Cold Steel II |
| 2015 |
| 2016 | Akatsuki no Kiseki |
| 2017 | Trails of Cold Steel III |
| 2018 | Trails of Cold Steel IV |
| 2019 |
| 2020 | Trails into Reverie |
| 2021 | Trails through Daybreak |
| 2022 | Trails through Daybreak II - Crimson Sin |
| 2023 |
| 2024 | Kai no Kiseki - Farewell, O Zemuria |
| 2025 | Trails in the Sky the 1st |
La sèrie es divideix en quatre arcs narratius interconnectats: Trails in the Sky, la duologia Crossbell, la tetralogia Trails of Cold Steel i la trilogia Calvard. Els jocs de Trails in the Sky passen dins el Regne de Liberl i segueixen l'Estelle i en Joshua Bright, un parell de guardabraços (bracers) que formen part d'un gremi internacional que ajuda la ciutadania que ho necessita.
El segon arc té lloc a Crossbell, un petit país situat entre dues grans potències, i segueix en Lloyd Bannings, un investigador novell de la policia de Crossbell, i els seus companys l'Elie McDowell, en Randy Orlando i la Tio Plato.
L’arc de Trails of Cold Steel consta de quatre jocs ambientats a l’imperi d'Erebònia i segueix en Rean Schwarzer i la Classe VII, un grup especialitzat d’estudiants d’una acadèmia militar.
L'arc de Trails Through Daybreak segueix en Van Arkride, una barreja de detectiu i caçarecompenses conegut com a Spriggan, i l'estudiant de secundària Agnès Claudel, que contracta en Van per buscar vuit artefactes que contenen la clau per resoldre un misteri apocalíptic. L'arc està ambientat a Calvard i es considera l'inici de la segona meitat de la sèrie.
La sèrie també té alguns spin-off, alguns dels quals presenten una jugabilitat diferent o no es consideren canònics.

### Arc de Liberl
#### Trails in the Sky FC (英雄伝説 空の軌跡 FC)

El primer joc de la sèrie va sortir al Japó el 2004 per a ordinadors. Poc després se'n va fer un port per a PlayStation Portable el 2006. A causa de la seva gran quantitat de text, el joc no es va localitzar a l'anglès fins al 2011, quan va ser traduït per Xseed Games. El joc també va rebre un port d'alta definició com a part de la línia de ports PSP Remaster de Sony per a la plataforma PlayStation 3 a finals de 2012, i una reedició actualitzada a PlayStation Vita el 2015. Un remake d'aquest joc, anomenat Trails in the Sky the 1st, sortirà el 2025 mundialment per a Nintendo Switch.

#### Trails in the Sky SC (英雄伝説 空の軌跡 SC)

La seqüela directa es va publicar inicialment el 2006 per a ordinadors i el 2007 per a PlayStation Portable al Japó. El 2013, Xseed Games va treballar juntament amb Carpe Fulgur en la localització de SC, a causa de totes les sol·licituds dels fans després del llançament del primer joc. Inicialment es va anunciar que sortiria a mitjans de 2014 i posteriorment es va endarrerir fins a finals de 2014. Andrew Dice, cap de Carpe Fulgur, va dir que els problemes en la seva vida personal van frenar els progressos de la traducció del joc. Dice va lliurar la seva feina als treballadors de Xseed perquè l'acabessin. Això juntament amb altres problemes inesperats durant les proves de control de qualitat del joc, va provocar que el llançament del joc s'endarrerís fins al 2015. Igual que FC, SC va rebre ports per a PlayStation 3 i PlayStation Vita a mitjan anys 2010.

#### Trails in the Sky the 3rd (英雄伝説 空の軌跡 the 3rd)

Trails in the Sky the 3rd va sortir al Japó el 2007 per a ordinadors i el 2008 per a PlayStation Portable. A principis de la dècada de 2010, XSeed Games va obtenir els drets de Falcom per localitzar The 3rd en anglès, però a causa de la gran quantitat de text dels dos primers jocs, en realitat no van començar a traduir-lo ni es van comprometre a fer-ho. Xseed finalment va publicar el joc el 2017.

### Arc de Crossbell
#### Trails from Zero (英雄伝説 零の軌跡)

Va sortir al Japó per a PlayStation Portable el 30 de setembre de 2010 i a l'agost de 2011 se'n va fer un port xinès per a Microsoft Windows. També va sortir al Japó amb el nom de Zero no Kiseki: Evolution el 14 de juny de 2012. Aquesta versió era per a PlayStation Vita i incloïa gràfics millorats i més línies de doblatge. La versió Evolution va rebre un remaster per a PlayStation 4 i va sortir al Japó amb el nom de Zero no Kiseki Kai el 23 d'abril de 2020. Clouded Leopard Entertainment va fer-ne un port per a Nintendo Switch i un port per a ordinadors per a les regions asiàtiques.
El 2022, 12 anys després del llançament al Japó el joc rebrà una traducció oficial a l'anglès de part de NIS America. Abans d'existir la versió oficial, per les xarxes circulava una traducció feta per fans amb el mateix nom.

#### Trails to Azure (英雄伝説 碧の軌跡)

Trails to Azure continua directament després del final de Trails from Zero. Va sortir primer al Japó el 29 de setembre de 2011 per a PlayStation Portable. Va rebre posteriorment un port per a ordinadors a la Xina. També va sortir al Japó amb el nom d'Ao no Kiseki: Evolution el 12 de juny de 2014 per a PlayStation Vita. Aquesta versió incloïa gràfics millorats i més línies de doblatge. El joc també va rebre un remaster per a PlayStation 4 que va sortir al Japó amb el títol Ao no Kiseki Kai el 28 de maig de 2020. Clouded Leopard Entertainment va crear-ne un port per a Nintendo Switch i un port per a ordinadors per a les regions asiàtiques.
Igual que amb Trails from Zero, fins al 2022 no va existir cap localització oficial del joc en anglès. El mateix grup de traductors fans que va traduir el joc anterior, també en va fer una traducció.

### Arc d'Erebònia
#### Trails of Cold Steel (英雄伝説 閃の軌跡)

El joc va sortir primer al Japó el setembre de 2013 per a PlayStation 3 i PlayStation Vita. Xseed Games posteriorment va localitzar i publicar el joc a les regions angleses el 2015. El 2017 també va treure un port per a Microsoft Windows, que incloïa línies de doblatge addicionals en anglès que no hi havia a la versió original. Un altre port per a PlayStation 4 va sortir al Japó el 2018 i a la resta del món l'any següent. Clouded Leopard Entertainment va crear un port per a Nintendo Switch i un port per a ordinadors per a les regions asiàtiques.

#### Trails of Cold Steel II (英雄伝説 閃の軌跡 II)

El joc va sortir al Japó el 2014 per a PlayStation Vita i PlayStation 3, i posteriorment es va localitzar a l'anglès i va ser publicat per Xseed Games als Estats Units el 2016. Mentre que Xseed va publicar un port per a Microsoft Windows el febrer de 2018, una versió remasteritzada per a PlayStation 4 va sortir al Japó l'abril de 2018 i a la resta del món el juny de 2019. Clouded Leopard Entertainment va crear un port per a Nintendo Switch i un port per a ordinadors per a les regions asiàtiques.

#### Trails of Cold Steel III (英雄伝説 閃の軌跡 III)

El joc va sortir al Japó el setembre de 2017 per a PlayStation 4 i a la resta del món l’octubre de 2019. Els ports per a Nintendo Switch i Windows també van sortir el 2020. El joc va ser el primer de la sèrie que va ser localitzat en anglès per NIS America i no per Xseed Games. Clouded Leopard Entertainment va fer un segon port per a Nintendo Switch i un port per a ordinadors per a les regions asiàtiques.

#### Trails of Cold Steel IV (英雄伝説 閃の軌跡 IV)

És el joc que posa fi a la tetralogia Cold Steel. Va sortir al Japó el setembre de 2018 per a PlayStation 4 i a la resta del món a finals de 2020 amb ports per a Nintendo Switch i Microsoft Windows també que van sortir el 9 d’abril de 2021. Clouded Leopard Entertainment va fer-ne un port per a ordinadors per a regions asiàtiques.

### Trails into Reverie (英雄伝説 創の軌跡)

The Legend of Heroes: Trails into Reverie va sortir al Japó el 27 d'agost de 2020 per a PlayStation 4. Les versions per a Nintendo Switch i Windows de Clouded Leopard Entertainment van sortir al Japó i Àsia el 26 d’agost de 2021. El 2023 va arriabar a occident amb el nom de Trails into Reverie de mans de NIS America.

### Arc de Calvard
#### Trails through Daybreak (英雄伝説 黎の軌跡)

The Legend of Heroes: Trails through Daybreak va sortir al Japó per a PlayStation 4 el 30 de setembre de 2021.

#### Trails through Daybreak II - Crimson Sin (英雄伝説 黎の軌跡II -CRIMSON SiN-)

The Legend of Heroes: Kuro no Kiseki II - Crimson Sin va sortir al Japó el 29 de setembre de 2022 per a PlayStation 4 i PlayStation 5.

#### Kai no Kiseki - Farewell, O Zemuria (英雄伝説 界の軌跡 -Farewell, O Zemuria-)

Kai no Kiseki - Farewell, O Zemuria va sortir al Japó el 26 de setembre de 2024 per a PlayStation4 i PlayStation 5.

### Altres
#### Ys vs. Sora no Kiseki: Alternative Saga (イースvs.空の軌跡 オルタナティブ・サーガ)

Ys vs. Sora no Kiseki: Alternative Saga és un joc de lluita crossover amb personatges de la sèrie Ys i també de la sèrie Trails de Falcom. Va sortir al Japó per a PlayStation Portable el 29 de juliol de 2010.

#### The Legend of Nayuta: Boundless Trails (那由多の軌跡)

Va sortir al Japó el 26 de juny de 2012 amb el nom de Nayuta no Kiseki. Es tracta de l'únic joc que no té lloc a Zemúria. L'única relació que té amb la sèrie és el nom. També es diferencia per ser un joc de rol d’acció en lloc de ser per torns. El 2022 va arribar a occident gràcies a NIS America.

#### Akatsuki no Kiseki (英雄伝説 暁の軌跡)

Akatsuki no Kiseki és un joc en línia free-to-play. Va ser desenvolupat per UserJoy Technology i va sortir per primera vegada al Japó com a joc de navegador el 31 d’agost de 2016, abans que se'n fes un port a altres plataformes.

## El Món

Tots els jocs de la sèrie fins ara se situen en un continent fictici anomenat Zemúria i utilitzen un calendari fictici anomenat el calendari septià. Del primer joc Trails in the Sky FC fins a l'últim joc Kai no Kiseki -Farewell, O Zemuria- passen set anys i actualment és l'any 1209 del calendari septià. Cada saga té lloc a una nació diferent com el Regne de Liberl, la ciutat-estat de Crossbell, l'Imperi d'Erebònia i la República de Calvard. Els jocs generalment se situen pocs anys dels altres i segueixen la mateixa narrativa general. Per aquesta raó personatges que apareixen en un joc poden aparèixer en un altre. A causa d'una revolució tecnològica anomenada "Revolució Orbal" que va tenir lloc uns cinquanta anys abans de la història, les persones fan servir en el seu dia a dia uns aparells anomenats orbements (オーブメント). Coses com els llums, els escalfadors, els motors, etc. funcionen amb aquesta tecnologia i fins i tot s'hi pot fer màgia.

### Països

Fins ara tots els jocs han tingut lloc a la part occidental de Zemúria. L'Imperi d'Erebònia, a l'extrem occidental, i la República del Calvard, a l'est, lluiten per la supremacia del continent. El Regne de Liberl i la regió autònoma de Crossbell són països febles entre aquestes dues grans potències.

#### Regne de Liberl (リベール王国)

És el lloc en què passa la saga Trails in the Sky. El regne es troba al sud-oest del continent. El voregen l’Imperi d'Erebònia al nord i la República del Calvard a l'est. El país té una història de més de mil anys i està regit per una monarquia que actualment governa l'anciana reina Alícia II. Així i tot, l'aristocràcia va ser abolida fa cent anys. Tot i que és un país petit, manté una relació d’igualtat tant amb Erebònia i Calvard gràcies als seus abundants recursos de sèptium, la seva tecnologia avançada i l’hàbil diplomàcia de la reina. Liberl actua com a país pacificador entre les dues grans potències.

#### Imperi d'Erebònia (エレボニア帝国)

És el lloc en què passa la saga Trails of Cold Steel. Situat a l'extrem occidental del continent, és una potència militar que competeix amb la República del Calvard per la supremacia del continent i, igual que el Regne del Liberl, té una llarga història. Actualment, l'emperador Eugent Reise Arnor III n'és el cap d’estat i Giliath Osborne, el canceller. Les seves dures polítiques li han fet guanyar el sobrenom d'"El Canceller de Sang i Ferro". Carl Regnitz, el governador de la capital imperial de Heimdallr, lidera els afers polítics com a cap interí del govern. Tot i que hi ha un sistema aristocràtic sòlid i els grans nobles encara ostenten el poder, a causa de les reformes promogudes per Osborne, un plebeu, s'hi està coent un conflicte de grans magnituds. "La Facció Noble", principalment els grans aristòcrates que estan perdent els seus drets adquirits, i la "Facció Reformista" formada pel canceller Osborne i els seus serguidors que busquen modernitzar el país

#### República de Calvard (カルバード共和国)

És el lloc en què passa la saga Trails through Daybreak. És un país democràtic situat a la part occidental del continent, a l'est de l’Imperi d'Erebònia i del Regne de Liberl. Té una breu història com a república, només fa cent anys que ho és abans del començament del primer joc. El cap d'estat original era el president Samuel Rocksmith, però va deixar el càrrec mig any després després que el partit governant fos derrotat a les eleccions generals del 1206. Ara el president n'és Roy Gramheart. Durant els darrers anys ha acceptat un gran nombre d'immigrants, i fins i tot hi ha una ciutat amb una cultura única creada per persones de la part oriental del continent. No obstant això, hi ha hagut molts incidents terroristes a causa de la insatisfacció amb la política d’immigració, i la seguretat ciutadana ha anat empitjorant. A la part oriental del país, progressa la desertificació a causa de l'esgotament de les "vetes de drac", i això també és un problema molt gros.

#### Estat de Crossbell (クロスベル自治州)

Situat a la part occidental del continent, limita amb l’Imperi d'Erebònia a l’oest i amb la República del Calvard a l'est, i es troba entre tots dos països. Es troba al nord-est de Liberl. Crossbell ha estat objecte de disputes territorials entre l’imperi i la república durant molts anys i es va establir com a estat tributari amb els dos països com a sobirans fa uns 70 anys. Des de l'establiment de l'estat, l’imperi i la república l'han tractat com a vassall i ha de pagar el 10% dels seus ingressos fiscals a tots dos països com a mandat. Com que no pot tenir un exèrcit segons la llei estatal, disposa d'una "guarda". Després de la invasió per part l'Imperi d'Erebònia l'any 1205, es va convertir en província de l'Imperi, però el 1207 es va reindependitzar amb el suport de la Ciutat Santa d'Artèria. La ciutat central de Crossbell és una de les principals ciutats financeres del continent i també s'hi pot trobar la seu del BIC (Banc Internacional de Crossbell), un dels bancs més importants del continent. No obstant això, entre bastidors també és una ciutat criminal, amb màfia i organitzacions criminals que recorren tot el món i és coneguda com la "Ciutat màgica de Crossbell".

#### Principat de Remifèria (レミフェリア公国)

Apareix a Akatsuki no Kiseki. És un principat situat a la part nord del continent. L'actual cap d'estat és el príncep Albert von Bartholomeus. Té un clima fred i dur, però alhora un entorn natural pintoresc representat per boscos i llacs, i que atrau molts turistes d'altres països. És el país més avançat del continent pel que fa a la medicina i hi ha molts fabricants d'equips mèdics grans com la Companyia Seiland que està associada al principat. També ajuda a finançar el Col·legi Mèdic de Santa Úrsula de l'estat de Crossbell.
    Ciutat d'Ardent (公都アーデント)
    La capital del Principat de Remifèria. Una ciutat històrica que voreja el mar del nord. La ciutat es divideix en dues parts: la ciutat vella amb els seus carrers tradicionals i la ciutat nova amb els seus carrers moderns amb grans hospitals i empreses farmacèutiques. La seguretat de la ciutat és relativament bona. Des que es van inventar les naus voladores, s'han deixat d'utilitzar els vaixells i la zona portuària s'ha convertit en un parc costaner, on es troba l'estàtua del cérvol, una atracció turística. El Principat és un país ric econòmicament, però, d’altra banda, hi ha barris marginals a la capital on es reuneixen els ciutadans pobres. Aquesta zona del centre també va ser l'escenari de la novel·la "Glenn, el doctor del carreró" que es va publicar a l'Estat de Crossbell.

#### Ciutat Santa d'Artèria (アルテリア法国)

És una ciutat-estat. Allotja la seu de l'Església Septiana, religió àmpliament practicada al continent de Zemúria. Situat al centre del continent, és un lloc sagrat que atrau els creients de tot el continent. Tot i que té una superfície molt reduïda, té tots els ministeris i organismes necessaris d'un estat. També és l'estat sobirà dels Estats de Nord-Àmbria, Leman i Ored, i els atorga la mateixa sobirania i el mateix suport polític de la Ciutat Santa.

#### Província de Nord-Àmbria (ノーザンブリア州)

Una província situada al nord d'Erebònia. El Principat de Nord-Àmbria solia ser governat per prínceps, però fa uns 30 anys va aparèixer de sobte al país un misteriós objecte anomenat "estaca de sal" que va provocar danys devastadors al país. Des de la desaparició del principat, moltes persones han patit pobresa i inanició. A causa d'aquestes circumstàncies, té un gran cos de mercenaris: els Jaegers, que provenen de l'antic exèrcit i que fan incursions per amassar moneda estrangera. L'estat de Nord-Àmbria va lluitar contra l'Imperi d'Erebònia en la Guerra del Nord el 1205 del calendari septià, però va ser derrotat i posat sota el control de l'Imperi.

#### Estat de Leman (レマン自治州)

Estat siuat la part occidental del continent. Allotja la Fundació Epstein, que és la principal desenvolupadora d'orbements, i la seu del Gremi dels Guardabraços. Hi ha un camp d’entrenament per a Guardabraços a la Gorja de Le Locle. Aquí passa el primer capítol de SC.

#### Estat d'Ored (オレド自治州)

Un petit estat a l'interior del continent. És famós pels seus productes agrícoles i per les aigües termals. La seu de l'Empresa de Seguretat Completa Marduk (Marduk Total Security Company), una empresa militar privada que ha crescut ràpidament en els darrers anys, es troba aquí.

### Energia orbal (導力)

Al món del Trails, s'utilitzen àmpliament els aparells anomenats orbement, impulsats gràcies a la misteriosa energia anomenada "energia orbal". Aquesta energia s'extreu dels Sèptium i, fins i tot quan s'esgota, es regenera naturalment. El professor Epstein va inventar l'Energia Orbal fa 50 anys després d’estudiar els Artefactes antics, i aquesta revolució tecnològica, coneguda com a Revolució Orbal, és un important punt d’inflexió en la història. Des de llavors, els orbements s’han utilitzat molt en la infraestructura d’il·luminació, la calefacció, les comunicacions, les armes i els vehicles. Tot i que també existeixen motors de combustió interna, poques vegades s’utilitzen a la sèrie perquè són menys eficients que l'Energia Orbal. La màgia de la sèrie s'anomena "arts orbals" i es pot activar amb un orbement de combat.

#### Sèptium (七耀石(セプチウム))

És un grup de gemmes extretes de mines i altres fonts. Tenen els set elements: la terra, l'aigua, el foc, el vent, el temps, l'espai i el miratge, i són un recurs energètic important perquè produeix Energia Orbal. Es poden canviar per efectiu en botigues, bancs i altres instal·lacions i també transformar-los en quars per utilitzar-los en els orbements de combat. El Regne de Liberl, escenari de Trails in the Sky, es coneix per ser un gran productor de Sèptium. Les peces de Sèptium s'anomenen Sepith i s'utilitzen per fabricar el quars que s'introdueixen als orbements de combat. Als monstres els agrada el Sepith i com que en recullen, se'n pot obtenir derrotant-los.

#### Orbements de Combat (戦術オーブメント)

La Fundació Epstein és l'única empresa que s'encarrega de desenvolupar aquest tipus d'orbement, que s’utilitza per activar les arts introduint quarts a les ranures. A partir de la cinquena generació, ENIGMA i ARCUS, i la sisena generació, Xipha, tenen la funció de comunicació (telèfon mòbil). A més de permetre't poder fer servir Arts, també poden millorar les habilitats físiques de l’usuari.

### Artefactes (古代遺物(アーティファクト))

Els artefactes són objectes que tenen el seu origen en l'antiga civilització de Zemúria, abans que es produís el Gran Col·lapse (大崩壊). L'estudi d'aquests artefactes va portar a la creació dels orbements. Tant els artefactes com els orbements fan ús de l'energia orbal, però tenen una maquinària diferent. Com que es tracta d'artefactes antics, la majoria s'han trobat excavant ruïnes i en mal estat, havent perdut el seu poder original. Malgrat això, alguns artefactes encara conserven un gran poder.
L'Església Septiana defineix els artefactes d'aquesta manera: "regals prematurs de la Deessa" i prohibeix qualsevol persona de posseir-ne cap o de fer-ne servir sense el seu permís. L'Església té la potestat dels artefactes que encara conserven part del seu poder i s'encarrega de recuperar-los. Els artefactes que han perdut tota mena de poder ja no són autoritat de l'Església perquè ja no es poden analitzar i es consideren inservibles.

#### Sept-Tèrrion (七の至宝(セプト・テリオン))

Es diu que són set tresors que la Deessa va lliurar a la civilització antiga. Cada tresor correspon a un dels set elements: terra, aigua, foc, vent, temps, espai i miratge. Tots els Sept-Tèrrion es van perdre durant el Gran Col·lapse, 1200 abans dels fets actuals de la història. A Trails of Cold Steel IV, ja s'ha descobert la història de quatre d'aquests tresors, els Sept-Tèrrions de la terra, del foc, de l'espai i el miratge.
S'insinua que cadascun dels quatre tresors té darrere una bèstia divina (聖獣) que va enviar la Deessa per protegir-los.
    L'Aurèola (輝く環(オーリ・オール))
    És el tresor que controla l'espai i té el poder dels miracles, el qual permet concedir un nombre de desitjos infinits als humans. Com que l'Aurèola no tenia voluntat pròpia, era incontrolable i no va parar de concedir desitjos als habitants de la ciutat flotant, l'Arca Liber. Això va resultar en la corrupció de les ments i els cossos d'aquells que hi vivien. Per aquesta raó, la Celeste D. Auslese i els seus companys rebels van segellar l'Aurèola en una altra dimensió per evitar el desastre.
    El drac Ragnard és la bèstia divina que la custodiava.
    El Demiürg (虚ろなる神(デミウルゴス))
    És el tresor que controla el miratge i té el poder de manipular la llei de la causalitat. Com que el Demiürg era un ésser amb una personalitat complexa, no es dedicava a complir els desitjos a tort i a dret com l'Aurèola. A causa de la seva gran sensibilitat, però, va arribar a comprendre la naturalesa humana i l'absurditat del món, cosa que el va ferir de cor i va provocar la seva desaparició.
    La família que venerava el Demiürg va entrar en pànic per la seva desaparició i d'ençà d'aquell moment no va parar de fer esforços per a recrear-lo.
    El llop Zeit és la bèstia divina que el custodiava.
    El Descomunal (巨イナル一(おおいなるいち))
    També conegut com a Sept-Tèrrion d'Acer, és l'ésser que va néixer de la fusió de l'Arca Vermella (紅い聖櫃(アークルージュ)), que posseïa el poder del foc; i el Zem Perdut (巨の黒槌(ロストゼウム)), que posseïa el poder de la terra. Es tracta d'una font de poder inesgotable, i en el seu interior es produeix el que es coneix com a rivalitat (相克), una sèrie de rituals en els quals han de participar els paladins divins (騎神).
    Tant el Sept-Tèrrion del foc com el de la terra van adoptar la forma de guardians divins i van començar a concedir miracles i benediccions a la gent. Arran d'això es van crear dues faccions que veneraven cada Sept-Tèrrion. Malgrat tot, fa 1200 anys les dues faccions van anar a la guerra. El conflicte va causar una catàstrofe natural que va cremar la terra i la va ennegrir. El xoc entre els dos gegants va fer que es fusionessin i s'originés un ésser superior i incontrolable. Els membres que restaven de les dues faccions van provar de segellar El Descomunal, però van fallar incomptables vegades. Al final, el Clan de la Terra va crear set paladins divins que servirien com a receptacles i el Clan del Foc va dividir el poder d'El Descomunal i el va abocar dins els paladins divins que van passar a posseir-lo. Més endavant, el paladí diví Ishmelga es va corrompre de malícia i l'imperi d'Erebònia va patir incomptables calamitats.

### Faccions
#### Gremi dels Guardabraços (遊撃士協会(ブレイサー・ギルド))

És una organització no-governamental en la qual els seus membres tenen el propòsit principal de salvaguardar els habitants i la pau de la regió en què actuïn. Els protagonistes de Trails in the Sky, l'Estelle i en Joshua, en formen part (comencen sent aprenents de Guardabraços i acaben sent Guardabraços de ple dret). La seu principal de l'organització es troba a l'estat de Leman, però té dependències per tot el continent de Zemúria. El gremi està basat en el principi de no-intervenció amb els poders estatals, però a causa d'aquesta neutralitat, molts cops poden actuar com a mediadors entre nacions. El nom de Guardabraços ve d'una peça d'armadura semblant a un guant, la funció de la qual és protegir el braç. L'emblema del gremi és un guardabraç.
Un Guardabraç comença sent aprenent o Guardabraç novell i va escalant rangs (els rangs dels Guardabraços novells van del 8 a l'1) fins a convertir-se en un Guardabraç de ple dret. Els Guardabraços de ple dret es classifiquen en set rangs, que van del G a l'A. Per pujar de rang es necessiten mèrits i també importa la personalitat del Guardabraç perquè són responsables de negociar entre nacions com tractats d'alto el foc. És per això que els Guardabraços de rangs superiors requereixen cert nivell de diplomàcia.
Oficialment només hi ha vint Guardabraços de rang A en tot el continent. Existeix un rang superior a l'A de manera no oficial, l'S. Aquest rang es concedeix als Guardabraços que han solucionat un cas nacional de gran importància. Tan sols hi ha quatre Guardabraços de rang S en tot el continent. El pare de l'Estelle, en Cassius Bright, n'era un, però després del cop d'estat de Liberl va deixar el gremi i va tornar a l'Exèrcit Reial. També hi ha Guardabraços de rang A que han rebutjat l'ascens al rang S, com per exemple l'Arios MacLaine.

#### Església Septiana (七耀教会(しちようきょうかい))

L'Església Septiana és el culte religiós més seguit en tot el continent de Zemúria. Els seus seguidors veneren la Deessa del cel, Aidios. L'Església Septiana es va establir després dels fets del Gran Col·lapse i amb les seves doctrines va ajudar la població a superar una edat fosca causada per aquest esdeveniment. Va poder crear un nou ordre al continent centrat en aquesta institució.
La seu de l'Església Septiana es troba a la Ciutat Santa d'Artèria i s'organitza en tres grans grups: la Congregació dels Sacraments, la Congregació de Cultes i la Guarda Papal.
    Gralsritter (星杯騎士団(グラールリッター))
    Els Gralsritter o Cavallers del Greal és un orde secret de cavallers integrada a l'Església Septiana. El rang més alt de l'orde és el de Dominació i els rangs que van per sota són el de Cavaller i el d'Escuder. En total l'orde posseeix fins a mil membres. La líder actual és l'Ein Selnate, la 1a Dominació.
    La tasca principal de l'orde és investigar, manejar i recuperar els artefactes, sobretot els que estan en mans d'altres d'individus. També s'encarreguen de fer la "feina bruta", és a dir, eliminar aquells que utilitzen els artefactes per al mal. Aquests individus es consideren proscrits per l'Església.
    Dominació (守護騎士(ドミニオン))
    Les Dominacions són un grup particular de dotze cavallers dels Gralsritter, sent el primer el que té més rang. A cada membre se li assigna un malnom.
    Per tal d'esdevenir Dominació, un ha de manifestar el que es coneix com a estigma. Qualsevol persona que en manifesti un, encara que no formi part de l'Església, se l'insta a formar part de les Dominacions. Depenent de l'època, no totes les dotze posicions estan ocupades.
    També a cada membre del grup se li proporciona una nau voladora singular anomenada Merkabah juntament amb uns quants Cavallers i Escuders que ajuden a pilotar-la.

#### Uròbor (身喰らう蛇(ウロボロス))

Uròbor, també conegut com "la Societat", és una organització misteriosa que opera arreu del continent. Aquesta organització la lidera la Gran Jerarca (盟主(グランドマスター)) i està composta d'agents que posseeixen gran poder com els Anguis i els Executors. La Societat compta amb una gran capacitat tecnològica que supera en gran manera la dels altres països, i desenvolupen Arcaismes de tota mida, energia orbal i fins i tot naus de combat immenses. Uròbor és la culpable darrere de molts incidents que passen en els jocs. Especialment, al llarg de la història han tingut una relació d'enemistat amb l'Església, havent col·lidit en molts conflictes. Es consideren enemics acèrrims. A més a més, també tenen una relació de rivalitat amb el Gremi dels Guardabraços, ja que s'encarreguen de protegir els civils que molts cops acaben afectats pels plans de la Societat.
    Anguis (蛇の使徒(アンギス))
    Els Anguis, també coneguts com els Apòstols de la Serp, són els alts caps de les forces de la Societat. El grup consta de set membres i cadascun posseeix alguna habilitat especial. Tot i que hi ha conflictes entre els Anguis i a vegades decideixen no formar part dels plans de la Societat, hi han jurat fidelitat absoluta.
    Executor (執行者(レギオン))
    Els Executors són el cos actiu d'Uròbor que serveixen els Anguis i que executen els seus plans, però no estan obligats a seguir les ordres dels seus superiors. Els Executors tenen unes capacitats de combat extraordinàries. Encara que un Executor interfereixi amb els plans de la Societat o deixi de formar-ne part per raons personals, mai no deixen de ser tractats com a Executors.
    Per tal d'esdevenir Executor, un ha de tenir el cor ple de foscor, a més de posseir l'habilitat necessària per ser-ne un. Hi ha persones amb un poder equiparable al d'un Executor, però que no compleixen la primera condició i per això no són reclutats. A cada Executor se li assigna un número i acostumen a tenir un títol que es correspon amb el seu estil de combat. Ex: Executora núm. VI, Luciola, la Campana Encisadora.
    Les 13 Factories (十三工房)
    Es tracta del departament tècnic de la Societat. Consta d'una xarxa de dotze factories que compta amb la tecnologia dels antics, molt més avançada que la de la Fundació Epstein, la Fàbrica Central de Zeiss, etc. El director de totes les factories és el professor F. Novartis. Algunes factories que es coneixen són el Confeccionador de nines d'en Joerg Rosenberg i l'Obrador Fosc dels Gnoms.
    Stahlritter (鉄機隊)
    És un cos militar sota el control de l'Arianrhod, la setena Anguis d'Uròbor. Les Stahlritter és l'escamot més fort de la Societat.
    Les Stahlritter estan formades per Duvalie, la rabent; Ines, la fornida; i Ennea, la penetrant. Totes tres són deixebles directes de l'Arianrhod i tenen un estil de combat semblant al d'un Executor. A més a més, posseeixen un Arcaisme preparat per al combat anomenat Sleipnir.
    Jaegers reforçats (強化猟兵)
    Són un cos de lluitadors armats de la Societat que han estat enfortits físicament durant un breu període mitjançant la suggestió i un entrenament intensiu. Encara que actuïn com a membres de la Societat, tenen la ment hipnotitzada per tal de prevenir que divulguin informació confidencial al món exterior. I tot i que són Jaegers, tenen una gran feblesa, no poden manejar les situacions sobtades a causa de la suggestió i les seves habilitats de combat individuals són inferiors a les d'un Jaeger d'alt rang.
    Pla final Orfeu (オルフェウス最終計画)
    Un pla misteriós que trama la Societat. Aquest pla té diverses fases i fins al Trails of Cold Steel IV se n'han revelat tres.
    La Gran Jerarca vol testimoniar el potencial dels Sept-Tèrrions en mans dels humans i veure en quin estat acaba el món. Ha enviat en Campanella d'observador tant en el Pla Flamarada Fantasmal com en el Pla Gòspel. Cada Executor és lliure de participar en aquests plans, ni tan sols els Anguis hi estan obligats.
       Pla Gòspel (福音計画)
       Era la primera fase del Pla final Orfeu. Com que l'Aurèola estava segellada en una altra dimensió, el pla també es dividia en quatre parts. El pla s'explica al Trails in the Sky FC i al Trails in the Sky SC.
       La primera part consistia a destruir la barrera que havia congelat l'Aurèola en el temps. L'Alan Richard i altres soldats van ser manipulats per alliberar aquesta barrera mitjançant el Gòspel. La segona part consistia a fer experiments per millorar l'efectivitat del Gòspel i així poder fer contacte amb l'Aurèola que era en una altra dimensió. A partir d'aquí es va poder dur a terme la tercera part, que consistia a fer deixar de funcionar les Torres Tetracícliques, que eren la clau de la segona barrera. Això va permetre alliberar l'Aurèola i la ciutat flotant, l'Arca Liber, de l'altra dimensió. En Georg Weissman, el qui liderava el projecte, pretenia fer servir l'Aurèola per evolucionar els humans i dur-los a un estat d'intel·ligència i raó absoluta. Això era la quarta part del pla. No obstant això, l'Estelle Bright i els seus companys van poder desbaratar el pla i la ciutat flotant es va esfondrar. En Campanella va recuperar les restes de l'Aurèola i les va lliurar a la Gran Jerarca.
       Pla Flamarada Fantasmal (幻焔計画)
       Era la segona fase del Pla final Orfeu. Constava de dos actes i va abastar cinc jocs. El primer acte es va esdevenir a Trails to Azure i el va liderar en Novartis i l'Arianrhod. El segon acte es va esdevenir de Trails of Cold Steel I a Trails of Cold Steel IV i el va liderar la Vita Clotilde.
       El primer acte va tenir lloc a l'Estat de Crossbell en el qual es va intentar fer miracles mitjançant les vetes de sèptium i va acabar amb la creació del Sept-Tèrrion del Zero, una rèplica del Demiürg.
       El segon acte va tenir lloc a l'Imperi d'Erebònia en el qual la Vita Clotilde va voler enfrontar el Paladí Cendrós i el Paladí d'Atzur, però són interromputs per l'Apocalipsi Carmesina, i el canceller Giliath Osborne usurpa el pla per després iniciar el Gran Crepuscle. Aleshores la Societat va fixar el seu objectiu a presenciar la formació d'El Descomunal, és a dir, van començar a col·laborar amb el canceller. Amb la formació d'El Descomunal el pla està complet i els tresors del foc i la terra es consideren perduts.
       Pla de l'Etern Retorn (永劫回帰計画)
       És la tercera fase del Pla final Orfeu.

#### Cossos Jaeger (猟兵団(イェーガー))

És el títol que es dona a uns cossos de mercenaris particulars. Només se sap el nom d'uns pocs grups de Jaeger en els jocs. Com que són capaços de fer qualsevol cosa per Mira (com matar civils innocents), sempre estan enfrontats amb el Gremi dels Guardabraços, que té l'objectiu de protegir la població dels països i les regions en què operen. Normalment contractar Jaegers es considera il·legal.
Els líders de la Constel·lació Vermella i Zèfir, dos cossos de Jaeger notables, tenen un equipament molt poderós. Es tracta de les Armes S, desenvolupades per l'Obrador Fosc.
    Enzes (ジェスター猟兵団)
    Va ser un cos de Jaegers que va operar en un estat autònom dels voltants d'Erebònia i que va desaparèixer mig abans dels esdeveniments del Trails in the Sky FC. El seu objectiu principal va ser entretenir en Cassius Bright a fora de Liberl, perquè era un potencial obstacle per al Pla Gòspel. Tot això ho havia orquestrat en Campanella, d'Uròbor.
    Jaegers del nord (北の猟兵)
    Un cos de Jaegers provinent de l'estat de Nord-Àmbria. Abans de ser Jaegers eren membres de l'exèrcit del Principat de Nord-Àmbria, però després de la seva destrucció en l'incident de l'estaca de sal, van començar a acceptar feines d'altres països com a Jaegers per aconseguir moneda estrangera i invertir els diners en la reconstrucció del seu país natal. Com que eren originalment d'un exèrcit, compten amb un armament poderós i són molt destres.
    Apareixen com a enemics al principi del Trails in the Sky the 3rd i al Trails of Cold Steel II, contractats pel duc Albarea. A més a més, la Sara Valestein que apareix a la saga Cold Steel també va formar part d'aquest cos de Jaegers després de tornar-se òrfena a causa de l'incident de l'estaca de sal.
    Constel·lació Vermella (赤い星座)
    La Constel·lació Vermella és el cos de Jaegers més fort de la Zemúria occidental i té origen en el clan medieval els Berserker. Es diu que gairebé tots els seus membres tenen la força de mil homes i que fins i tot superen en poder l'Exèrcit Imperial i la Societat.
    Està dirigida per en Baldur Orlando, conegut com el Déu de la Guerra; i el seu germà petit, en Sigmund Orlando, conegut com el Dimoni de la Guerra. En Randy Orlando, un dels protagonistes de l'arc de Crossbell, és el fill d'en Baldur i va ser líder el seu propi escamot de Jaegers en un passat. Per finançar-se, dirigeixen la Companyia Crimson i el Club Neue Blanc, però també d'amagat fan negocis comerciant armament amb l'estafador Minneth per fer diners extres.
    Zèfir (西風の旅団)
    Zèfir és un cos de Jaegers de la Zemúria occidental que comparteix objectiu comú amb la Constel·lació Vermella. En Rutger Claussell en va ser el fundador i líder, també conegut com El Rei dels Jaegers.
    Sis mesos abans de Trails to Azure, en Rutger i en Baldur Orlando de la Constel·lació Vermella van tenir un encontre en què van lluitar i que va resultar en la mort d'en Rutger, cosa que va provocar la dispersió del cos. Altres membres coneguts de Zèfir són la Fie Claussell, en Garcia Rossi, en Xeno i en Leònides.
    Nidhogg (ニーズヘッグ)
    Va ser un cos de Jaegers que va contractar l'Aliança Noble durant la Guerra Civil d'Erebònia al Trails of Cold Steel I i II. El seu emblema és un drac i cada brigada té el nom d'un òrgan com: Linken Arm ("braç dret"), Nase ("nas"), Magen ("estómac") o Kleiner Finger ("dit petit"). Relativament són un cos de Jaegers d'alt rang i es coneixen per deixar la feina ben feta. Es diu que les relacions entre membres són tan inexistents que només un pocs coneixen realment la magnitud del cos.
    A Akatsuki no Kiseki es revela que en Nacht Weiss, protagonista del mateix joc, va ser líder d'una brigada de Nidhogg en un passat.
    Kurgha (クルガ戦士団)
    Els guerrers de Kurgha són un cos d'alt rang de Jaegers que opera principalment a les regions centrals i orientals del continent de Zemúria. Els seus integrants són la gent de Kurgha, un poble amb cultura pròpia. La Feri Al-Fayed de Trails through Daybreak en forma part.

#### Centres de recerca tecnològics / Manufacturers d’orbements

    Fundació Epstein (エプスタイン財団)
    La fundació Epstein es va fundar després de la mort del professor C. Epstein, l’inventor dels orbements. A més d’investigar la tecnologia orbal i fabricar orbements, també es dedica a promoure’n l’ús. Es diu que sobresurt especialment en el terreny del processament d’informació i també en el de comunicació. A més a més, la fundació és l’únic lloc on es fabriquen orbements de combat per a fer servir arts.
    Fàbrica Central de Zeiss (ツァイス中央工房)
    Se situa a la ciutat de Zeiss del regne de Liberl. Un dels seus fundadors és Albert Russell, deixeble de C. Epstein. Es va crear l’any 1157. Sovint se l’anomena FCZ, sigla de “Fàbrica Central de Zeiss”. Va ser la primera organització fora de l'estat de Leman que va aconseguir fabricar un orbement i també la primera que va desenvolupar i posar al mercat una aeronau orbal. Actualment les seves naus encara es consideren les millors del món.
    Companyia Strega (ストレガー社)
    Companyia dedicada a fabricar vambes molt populars entre el jovent. La seva seu se situa a l'estat de Leman. Els protagonistes de la saga Trails in the Sky, l’Estelle i en Kevin són uns grans fans de les seves vambes.
    Grup Reinford (RF) (ラインフォルトグループ)
    És l'empresa d’indústria pesant més gran de tot l’imperi d’Erebònia i de les més grans del continent de Zemúria. Té el seu origen en l'edat mitjana. Va començar sent un taller d’armes que fabricava i desenvolupava armes de foc fent servir pólvora. Després de la Revolució Orbal, va ser la primera a posar el tren orbal al mercat i des d’aleshores ha dominat el comerç de l’acer, les vies de tren, les armes de foc i els tancs.
    Companyia Verne (ヴェルヌ社)
    Es tracta d’una gran empresa tecnològica generalista establerta a la República de Calvard. Es va fundar gràcies a la col·laboració universitària-empresarial de la Universitat de Ciències de Basel. És famosa per ser una companyia d’armes amb molt de recorregut que rivalitza el Grup Reinford d’Erebònia. Lidera la creació dels vehicles orbals, tot i que també se centra en la recerca i desenvolupament de les últimes tecnologies.
    Companyia Seiland (セイランド社)
    És una famosa companyia d’elaboració d’equip mèdic del Principat de Remifèria. La majoria d’equip mèdic del Col·legi Mèdic de Santa Úrsula prové d’aquí.

#### Altres organitzacions

    Gremi de pescadors (釣公師団)
    Es tracta d’una associació de pescadors fundada per Herbert Fisher, un exnoble de Liberl. L’objectiu del gremi és difondre l’amor per la pesca a tot el món. La seva seu es troba a la capital reial de Liberl, Grancel. Té una sucursal a Crossbell.
    Culte D∴G (D∴G教団)
    Un culte que venera els dimonis i té com a doctrina que la Deessa no existeix. El Culte D∴G ha comès barbàries com el segrest de molts nens per tot el continent i l'experimentació humana camuflada en forma de “rituals” que han acabat en nombroses víctimes. El culte va ser destruït en una campanya d’extermini duta a terme l’any 1198 del calendari septià, però els membres supervivents van continuar causant conflictes a molts llocs.
    A Trails to Azure es revela que la família Crois va crear el culte per tal de reviure el Demiürg, només eren uns titelles.
    Família Crois (クロイス家)
    Es tracta dels descendents de l'estirp que va rebre el Sept-Tèrrion del Miratge, el Demiürg. Aquesta família fa ús de l’alquímia avançada i en el passat va crear la Torre Miraestels de Crossbell i el receptacle de la filla celestial del Culte D∴G al fons de la Fortalesa del Sol. Amb la invenció de la tecnologia orbal, van crear la ciència màgica fusionant la màgia amb alquímia.
    El cap actual de la família és en Dieter Crois. Malgrat això, pel que fa a l’alquímia i la ciència màgica la seva filla Mariabelle n’és més experimentada i hi té més traça.
    Quan van perdre el Sept-Tèrrion del Miratge fa 1200 anys, la família va entrar en pànic i es va obsessionar amb recrear-lo. Això es va convertir en l’anhel més cobejat de la família. Després d’anys de recerca, van concebre un gran experiment fent servir la totalitat de Crossbell i van trobar un mètode de recrear el poder del Demiürg fent un homuncle. Això es va fer realitat a Trails to Azure, amb la creació del Sept-Tèrrion del Zero.
    El Banc Internacional de Crossbell, del qual Dieter és president, el va fundar la família Crois per destinar a la investigació la fortuna que guanyarien per tal de recrear el Demiürg.
    Clan Hexen (魔女の眷属(ヘクセンブリード))
    Es tracta dels descendents de l'estirp que va rebre el Sept-Tèrrion del Foc. La cap actual del clan és la Rosèlia Millstein, també coneguda com a Rosèlia Escarlata.
    Després del Gran Col·lapse, la majoria van abandonar el seu lloc i van crear els fonaments del que ara es coneix com a Erebònia. Actualment, un nombre reduït de bruixes viuen al poblat d’Eryn i la resta de bruixes viuen en secret per l’imperi. Les bruixes neixen amb un gran poder espiritual i poden fer servir encanteris màgics.
    Avui en dia hi ha llegendes sobre les bruixes per tot el continent, però ningú no sap del cert si existeixen realment. L'església Septiana coneix de la seva existència, però estan enfrontats a causa de les seves diferents ideologies. Malgrat això, han col·laborat diversos cops, com amb l’incident del Zoro-Agruga, la Guerra dels Lleons i l’incident dels vampirs a l’imperi.
    Gnoms (グノーム) / Obrador Fosc (黒の工房)
    Es tracta dels descendents de l'estirp que va rebre el Sept-Tèrrion de la Terra. El cap actual n’és l’Alberich el Fosc.
    Després del Gran Col·lapse, van fer les paus amb l'estirp del Foc (les bruixes) i van guardar el tresor plegats, però vuit-cents anys abans de la història principal, quan van derrotar el drac negre, van acomiadar-se de les bruixes dient que apareixeria El Descomunal i van pronosticar la fi del món.
    Arran d’això, es van convertir en l’Obrador Fosc i van robar el mètode de creació d’homuncles de la família Crois a més dels coneixements tècnics de les Tretze Factories i la Societat mentre arreplegaven dades de combat proveint d’armes als Jaegers per tal de fer realitat el Gran Crepuscle.

### Història

En el món del Trails es fa servir un calendari diferent del nostre, el calendari septià. La saga Trails in the Sky va de l'any 1202 al 1203 del calendari septià; Trails from Zero, Trails to Azure i Akatsuki no Kiseki passen a l'any 1204; la saga Trails of Cold Steel va de l'any 1204 al 1206; Trails into Reverie passa a l'any 1207, Trails through Daybreak passa a l'any 1208 del calendari septià i Trails through Daybreak II i Kai no Kiseki l'any 1209. A continuació s'explicaran els esdeveniments principals de la sèrie.

#### Fets transcorreguts abans dels jocs

    El Gran Col·lapse (大崩壊)
    Es tracta d'un esdeveniment que va passar mil dos-cents anys abans dels fets principals de la sèrie. L'únic que se'n sap és que va provocar la desaparició de l'antiga civilització Zemuriana. Moltes de les tecnologies i mètodes de fabricació d'eines es van perdre. Les eines que estan fetes amb tecnologia antiga actualment s'anomenen artefactes.
    Edat Fosca (暗黒時代)
    Un període de caos que va durar cinc-cents anys causat per la desaparició de l'antiga civilització Zemuriana. En aquest temps es va fundar l'Església Septiana, un orde religiós que actualment té molt de poder en tot el món.
    Irrupció del Zoro-Agruga (暗黒竜の出現)
    Al voltant de l'any 270 del calendari septià, el drac negre Zoro-Agruga va aparèixer sobtadament a la capital de l'imperi d'Erebònia, Heimdallr. Va causar grans estralls i va convertir la capital en la ciutat dels morts, ja que el seu miasma tenia la capacitat de controlar els cadàvers que es comportaven de manera violenta. L'emperador Astorius II va abandonar la ciutat i va fundar una capital temporal a Sant Arkh.
    L'any 371 del calendari septià l'emperador Hector I, amb l'ajuda del clan de les bruixes i dels gnoms, va activar el Paladí Carmesí Testa-Rossa i amb la seva ajuda va derrotar el drac negre i va recuperar la capital imperial.
    Guerra dels Lleons (獅子戦役)
    Va ser una guerra civil que va esclatar a l'imperi d'Erebònia al voltant de l'any 950 del calendari septià, causada per una disputa interna sobre la successió del tron. En un estat avançat de la guerra, el príncep Dreichels, que més tard seria conegut com el fundador de l'imperi, va reclutar un exèrcit i va posar la guerra civil a la fi amb l'ajuda de la Lianne Sandlot i l'orde dels Eisenritter.
    Revolució Orbal (導力革命)
    Va ser una revolució tecnològica esdevinguda l'any 1150 del calendari septià. El professor C. Epstein va examinar els artefactes antics i va copiar-ne la tecnologia per crear els orbements. Com que aquesta tecnologia es pot fabricar en massa i es pot aplicar en molts àmbits, s'ha anat escampant gradualment per tot el món, cosa que ha millorat la vida de moltes persones.
    Incident de l'estaca de sal (「塩の杭」事件)
    L'1 de juliol de 1178, el Principat de Nord-Àmbria va quedar assolat quan un gran objecte anomenat "l'estaca de sal" sobtadament va caure del cel i va anar a parar a la capital, Haliask. Al cap de tres dies, tres demarcacions governamentals, incloent-hi la capital, es van convertir en un mar de sal i un terç de la població va morir en aquesta catàstrofe.
    L'any següent, va sorgir una gran revolució que va enderrocar el principat i es va establir l'Estat de Nord-Àmbria. Una gran quantitat de les tropes de l'exèrcit del principat van passar a formar part de diferents cossos Jaeger per tal de guanyar moneda estrangera i ajudar la població empobrida. Així, el cos de Jaegers més gran de tot el continent, els Jaegers del Nord, va néixer.
    Tragèdia de Hamel (ハーメルの悲劇)
    El 23 d'abril de 1192 del calendari septià es va esdevenir una massacre a la vila de Hamel (situada al punt més meridional de l'imperi) que va resultar en la mort de la majoria d'habitants. Com que les armes dels perpetradors provenien del regne de Liberl, l'imperi va declarar la guerra al regne i va començar-ne la invasió (Guerra dels Cent Dies).
    Les intencions dels participants i els seus motius s'aclareixen tant a la saga Trails in the Sky com a la saga Trails of Cold Steel.
    Guerra dels Cent Dies (百日戦役)
    Guerra succeïda l'any 1192 en què l'imperi d'Erebònia va intentar envair el regne de Liberl. Ràpidament tot el regne va acabar en mans de l'imperi excepte la capital imperial, Grancel, i el Fort Leiston, però un contraatac de l'Exèrcit Reial dirigit per Cassius Bright va aconseguir paralitzar la guerra i conseqüentment l'imperi va acceptar l'alto el foc i la retirada de les seves tropes. Arran d'això es va signar un tractat de pau entre les dues potències l'any següent. El conflicte es diu Guerra dels Cent dies perquè van passar cent dies des del començament de la guerra fins a l'alto el foc.
    Campanya d'extermini del culte D∴G (D∴G教団殲滅作戦)
    Es tracta d'una operació que es va dur a terme l'any 1198 del calendari septià per tractar d'erradicar el culte i que va consistir a atacar simultàniament les bases que tenien per tot el continent. La policia i les forces militars de diversos països van actuar conjuntament amb el Gremi dels Guardabraços amb Cassius Bright com a capitost. A les bases es van produir batalles aferrissades i la majoria de membres de l'orde capturats van cometre suïcidi. A més, es van trobar un gran nombre de cossos de nens petits que havien estat víctimes dels "rituals" del culte. Una escena summament cruenta. Tot i que la part principal del culte va ser destruït, hi ha membres restants que estan amagats a l'espera de revifar l'orde.
    En aquest mateix període Uròbor i els Gralsritter van destruir les llotges del culte.

#### Fets transcorreguts durant els jocs

    Cop d'estat de Liberl (リベールのクーデター事件)
    Cop d'estat succeït a Liberl durant l'any 1202 del calendari septià. Els fets del cop transcorren a Trails in the Sky FC i és resolt gràcies a l'Estelle Bright, els altres Guardabraços, la Guàrdia Reial comandada per Julia Schwarz i altres col·laboradors.
    Incident de Liberl (リベールの異変)
    Esdeveniment succeït al regne de Liberl durant l'any 1203 del calendari septià, en què la ciutat flotant Arca Liber va aparèixer al cel sobre el llac Valèria al centre del país. Això va causar l'apagada generalitzada del corrent orbal en una zona àmplia als voltants de la ciutat flotant. Els efectes d'aquest fenomen no només van afectar Liberl, sinó també algunes ciutats del sud de l'imperi d'Erebònia. A causa d'això, el govern imperial va declarar que la ciutat flotant era una nova arma de Liberl i va desplegar tropes a prop de la frontera entre Liberl i Erebònia, unes circumstàncies que podien portar els dos països a la guerra un altre cop. Aquest incident va ser causat per Uròbor cap al final de Trails in the Sky SC, però gràcies a l'Estelle Bright i el seu equip, l'Arca Liberl es va esfondrar i l'incident es va resoldre.
    Incident del culte (教団事件)
    Es tracta de l'esdeveniment ocorregut a l'estat de Crossbell durant l'any 1204 del calendari septià, que va involucrar en Joachim Guenter, un summe sacerdot del Culte D∴G. La guàrdia de l'estat de Crossbell, manipulada per drogues, va atacar la ciutat de Crossbell, però el cas es va resoldre gràcies a en Lloyd Bannings i la Divisió Especial d'Assistència. Malgrat això, aquest incident va causar que l'imperi d'Erebònia i la república de Calvard tinguessin inquietuds sobre la seguretat de Crossbell i van intensificar la seva pressió sobre l'estat.
    Conferència de Comerç de Zemúria Occidental (西ゼムリア通商会議)
    Una conferència de comerç que va tenir lloc a l'estat de Crossbell el 31 d'agost de 1204 del calendari septià. Dieter Crois, el batlle de la ciutat de Crossbell, va proclamar la independència de l'estat.
    Guerra d'Octubre (十月戦役)
    Una guerra civil disputada a l'imperi d'Erebònia d'octubre a desembre de l'any 1024. Va començar al final del joc Trails of Cold Steel I i continua al Trails of Cold Steel II.
    L'incident de l'Arbre Atzur (碧の大樹事件)
    Incident esdevingut a finals de desembre de l'any 1204 del calendari septià. També es coneix com a "l'incident de Crossbell". En Lloyd Bannings i la Divisió Especial d'Assistència va resoldre aquest cas.
    Guerra de Crossbell (クロスベル戦役)
    Es tracta de la invasió de Crossbell per part de l'imperi d'Erebònia a principis de l'any 1205 i la guerra posterior amb la república de Calvard. L'exèrcit imperial, liderat per Rufus Albarea, va estar rebutjant les forces republicanes fins que la situació va acabar en una batalla de gran escala el març del mateix any. D'acord amb la política d'integració de l'imperi, va ocupar Crossbell i va integrar l'estat com a província d'Erebònia i Rufus va esdevenir-ne el governador general.
    Guerra del Nord (北方戦役)
    Guerra en què l'imperi d'Erebònia va envair l'estat de Nord-Àmbria, ocorreguda el novembre del 1205 del calendari septià. Va tenir lloc entre el Trails of Cold Steel II i el Trails of Cold Steel III.
    El juny anterior el govern imperial va exigir al govern de l'estat de Nord-Àmbria una indemnització pels greuges causats pels Jaegers del Nord, el cos de mercenaris que va calar foc el poble de Celdic durant la Guerra d'Octubre. Els Jaegers van reaccionar amb l'ocupació del parlament i van informar el govern imperial que es negaven a pagar la indemnització.
    El govern va arribar a un acord amb Aurelia Le Guin i els membres restants de l'Aliança Noble que encara oposaven resistència tot i la fi de la guerra civil, i el novembre del mateix any un exèrcit de coalició liderat per Aurelia Le Guin va llançar un atac contra Nord-Àmbria i això va donar principi a la guerra. Al cap de deu dies de començar la guerra, l'exèrcit havia capturat l'edifici del parlament d'Haliask, la capital de Nord-Àmbria. La guerra es va acabar amb la rendició dels Jaegers del Nord.
    Operació Jormungandr (ヨルムンガンド戦役)
    Guerra de l'imperi contra la república de Calvard començada l'1 de setembre de 1206 en resposta a l'intent d'assassinat de l'emperador Eugent III el 17 de juliol del mateix any i a la maledicció del Gran Crepuscle. Aquesta guerra també es coneix com a "Guerra Mundial".
    El príncep Olivert Reiser Arnor llança una contraofensiva amb el grup anomenat "Ales radiants", liderat per en Rean Schwarzer, el Cavaller Cendrós. Quan els Ales Radiants van derrotar l'Ishmelga, el Paladí Fosc, que havia iniciat el Gran Crepuscle, l'imperi va tornar a la normalitat i la guerra va acabar el dia 2 de setembre del mateix any. Gilliath Osborn, el canceller imperial, va ser mort a la guerra i Rufus Albarea, el líder dels Sangfèrria (鉄血の子供たち(アイアンブリード)), va ser detingut per dirigir una guerra sense causa ni sentit.
    A causa d'això, la República va exigir indemnitzacions astronòmiques a l'Imperi. L'imperi va acceptar les seves demandes i el govern imperial, la família imperial, el grup Reinford i les Quatre Gran Cases van acordar que en pagarien el preu.
    Operació Alliberament de Crossbell (クロスベル解放作戦)
    Operació militar duta a terme a la Província de Crossbell de l'imperi d'Erebònia el 14 de febrer de 1207. Els membres de la Guàrdia del Governador que s'havien negat a retirar-se de Crossbell, van ser detinguts per la Divisió Especial d'Assistència, que havia rebut una ordre d'arrest del govern imperial provisional. El dia 15 del mes següent es va restablir la independència de Crossbell.
    Incident de Crossbell (クロスベル再事変)
    El 15 de març de 1207 del calendari septià, Rufus Albarea i la Guàrdia Fosca, una unitat liderada per ell, van ocupar il·legalment l'Estat de Crossbell. Tot just feta l'ocupació, va proclamar l'"Estat Unit de Crossbell" i es van nomenar Líder Suprem.
    Al cap d'una setmana, a les 10 hores del dia 22 es du a terme l'Operació Alliberament de Crossbell i el govern de l'Estat Unit és suprimit i neutralitzat, però es revela l'existència de l'arma "Babel Invertida" (逆しまのバベル) que s'havia estat desenvolupant en secret. Per tal de neutralitzar-la es llança l'Operació Ales del Començament (創の翼作戦) a les 15 hores del mateix dia.
    A les 17 hores del mateix dia, la Babel és destruïda per la Divisió Especial d'Assistència, l'antiga i la nova Classe VII, el nou Front d'Alliberament Imperial i altres voluntaris d'arreu. Al cap d'una setmana, Crossbell recupera oficialment la seva independència.

### Arts Marcials
#### Espasa de vuit fulles (八葉一刀流(はちよういっとうりゅう))

És una escola d'esgrima fundada per l'espadatxí oriental, Yun Ka-Fai. Consta de set katas, que van del primer al setè i també un vuitè anomenat "desarmat" que es fa servir quan un ha perdut l'arma. Aquells qui han dominat tots els katas i han assolit l'estatus de kaiden en almenys un dels katas, s'anomenen "Espasa Divina" (剣聖) i es considera que són els millors espadatxins del món.
    Primer kata (Hèlix)
    Amb un moviment d'espasa es crea un remolí que envolta l'oponent i el fa caure.
    Segon kata (Vendaval)
    El segon kata, és un moviment veloç en què el lluitador s'acosta a l'enemic a gran velocitat, el talla mentre passa i se n'allunya. Aquest és el kata que fa servir l'Arios MacLaine a la saga Crossbell.
    Tercer kata (Flama Kàrmica)
    És un kata de poder destructiu, en què la flama resta envoltada de flames i s'estaborneix l'enemic des d'amunt.
    Quart kata (Espasa de Tardor)
    El quart kata és una tècnica que consisteix a acostar-se ràpidament al pit de l'oponent i fer-li un tall.
    Cinquè kata (Lluna Matinera)
    Tècnica en què es talla l'oponent i s'embeina l'espasa. L'Alan Richard que apareix a la saga Trails in the Sky practica aquest kata.
    Sisè kata (Cel Rogent)
    Un kata en què es fa un atac de llarga distància que llança ones de foc en línia recta.
    Setè kata (Buit)
    No se'n coneixen els detalls d'aquest kata, tot i que en Rean Schwarzer ha dominat aquesta tècnica amb el seu paladí, en Valimar.
    Vuitè kata (Desarmat)
    Com indica el seu nom, aquest kata es fa servir quan un no porta cap arma al damunt. Consisteix a fer cops amb els punys i amb el palmell de la mà. En Rean Schwarzer va aprendre aquest kata entrenant-se a fons amb en Yun Ka-Fai i fa servir una d'aquestes tècniques, l'Impacte Destructiu, amb el Paladí Diví a la saga Trails of Cold Steel.

#### Escola Taito (泰斗流(たいとりゅう))

El Taito és un estil d'arts marcials oriental que es coneix tant com l'estil de l'Espasa de vuit fulles. El Taito sobresurt en combat perquè potencia l'atac i la defensa en alliberar el místic "txi" del cos. També els practicants d'aquest estil tenen atacs de llarga distància i de cos a cos que milloren el seu txi. Tot i que es tracta d'un estil en què s'ataca amb els punys, també es permet fer servir armes com per exemple el Chakram.

#### Escola Vander (ヴァンダール流)

És una de les escoles principals d'esgrima de l'imperi d'Erebònia, basat en les espases d'una mà i que s'ha transmès de generació en generació a la família Vander. El seu punt fort és la seva capacitat d'adaptar-se a una varietat de situacions i destaca per ser un estil usat per protegir.

#### Escola Arseid (アルゼイド流)

És una de les escoles principals d'esgrima de l'imperi d'Erebònia, basat sobretot en les espases a dues mans, però també les llances o els estocs. A diferència de l'escola Vander, se centra més en l'atac en comptes de la defensa.

#### Escola Schleiden (シュライデン流)

Una art marcial provinent del nord amb una llarga història, comparable a la de l'escola Arseid i a la de l'escola Vander.

### Unitats i mesures

En el món del Trails, les unitats i mesures estan basades en el sistema mètric decimal que coneixem.
Llargada :
| Català | Japonès | Equivalència |
| Rege | リジュ | 1 rege = 1 centímetre |
| Arge | アージュ | 1 arge = 1 metre |
| Selge | セルジュ | 1 selge = 100 metres |
Pes :
| Català | Japonès | Equivalència |
| Curim | クリム | 1 curim = 1 quilogram |
| Torim | トリム | 1 torim = 1000 quilograms |

### Vehicles i armes

Armes i vehicles que apareixen a la sèrie que funcionen gràcies a l'energia orbal.

#### Aeronaus orbals (導力飛行船)

Es tracta d'un vehicle volador desenvolupat per Albert Russell i la Fàbrica Central de Zeiss el 1168 (35 anys abans dels fets del primer joc). A diferència dels dirigibles del món real, que utilitzen gasos per flotar com l'heli, la flotabilitat del dirigible es genera mitjançant l'energia orbal i es mou a gran velocitat. L'energia produïda pel motor orbal la converteix el motor de vol per formar un camp antigravitacional que l'aeronau generi la seva pròpia flotabilitat i que li permet enlairar-se i aterrar verticalment i planar. Les naus de passatgers s'utilitzen àmpliament arreu del món com a transport entre ciutats d'un mateix país i estrangeres. També s'utilitzen amb fins militars.
L'interior de les aeronaus, fins i tot de les naus més petites, té una estructura de diversos pisos i una sala de màquines que conté el motor orbal.
En el món del joc no hi ha avions que utilitzin ales per volar ni tampoc globus aerostàtics. Per tant, és l'únic vehicle estès que vola pel cel. A continuació s'exposaran les principals aeronaus orbals que apareixen als jocs.
    Naus de passatgers (旅客飛行船)
    Una aeronau amb la funció de transport públic comercialitzada l'any 1175 del calendari septià. Té una velocitat de vol de 900 selges/h (90 km/h).
    Entre les naus construïdes per la Fàbrica Central de Zeiss es troben la Linde i la Cecília del regne de Liberl; la Gretna, un transatlàntic internacional i la Leibnitz, una nau de manteniment. Totes tenen una eslora de 30 arges
    La nau de passatgers més gran que hi ha es tracta de la Lusitània, amb 150 arges d'eslora, construïda pel grup Reinford.
    Naus d'assalt (飛行艇)
    Les naus voladores, com les naus de patrulla desenvolupades per Albert Russell per a la Guerra dels Cent Dies el 1192, s'anomenen naus d'assalt. Són bàsicament d'ús militar, però molts nobles de l'imperi d'Erebònia les fan servir per ús personal. Són més petites, més ràpides i més maniobrables que les naus de passatgers.
    Les fabriquen principalment la Fàbrica Central de Zeiss, al regne de Liberl, que va ser el primer lloc a fabricar aeronaus; el grup Reinford, a Erebònia i la Companyia Verne, a Calvard. Uròbor també compta amb les seves pròpies naus d'assalt que han estat dotades amb una funció d'invisibilitat.
    La nau de combat amb nom més coneguda és la Linx (山猫号), propietat dels germans Càpua. Pot arribar a una velocitat màxima de 2300 selges (230 km/h). Pel que fa a les naus més grans que no encaixen en cap de les categories hi ha la Beowulf, una nau d'assalt dels jaegers Constel·lació Vermella i l'Ainsel, una nau mèdica que apareix a Akatsuki no Kiseki.
    Creuers d'alta velocitat (高速巡洋艦)
    Un tipus d'aeronau orbal creada al regne de Liberl el 1202. Les naus d'assalt només tenen les instal·lacions necessàries per operar, però com que els creuers tenen el doble de llargada, compten amb instal·lacions polivalents com sales d'estratègia o hangars. Pel que fa a l'armament, a més d'un canó antiaeri, disposen d'un canó principal a la proa.
    L'Airselle, a Trails in the Sky the 3rd, arriba a una velocitat de 3600 selges (360 km/h), la més alta que s'ha vist en tots els jocs.
    Fins a la saga Trails of Cold Steel s'han pogut veure tres creuers d'alta velocitat. L'Arseille al regne de Liberl, amb 42 arges d'eslora; la Valerosa en possessió de l'imperi d'Erebònia, de 75 arges d'eslora i la Valerosa II, també propietat de l'imperi.
    Cuirassats (飛行戦艦)
    Es tracta de naus orbals militars. Es caracteritzen per ser extremadament grans, capaços d'emmagatzemar i fer funcionar un nombre extens d'armes immenses com aeronaus i soldats blindats a bord.
    A causa de la seva gran mida, l'imperi d'Erebònia va haver d'ampliar les instal·lacions dels seus aeròdroms per poder maniobrar el cuirassat Pantagruel.
    A la saga Trails of Cold Steel apareixen el Pantagruel (250 arges) i els cuirassats de classe Gargantua (250 arges) de l'imperi d'Erebònia, i els cuirassats de classe Baten Kaitos de la república de Calvard (200 arges).
    L'Arca Carmesina "La Gloriosa" (紅の方舟(あかのはこぶね)/グロリアス)
    Apareix a la saga Trails in the Sky i al Trails of Cold Steel IV. És un portaavions de combat propietat d'Uròbor que necessita el permís de la Gran Jerarca per enlairar-se.
    Amb una eslora de 280 arges, és la nau més gran de la sèrie. No només pot allotjar un gran nombre de Jaegers Reforçats, sinó que també 12 naus d'assalt i arcaismes de la classe Gòrdios. A més del canó principal, la Gloriosa està equipada amb diversos canons antiaeris.
    Igual que les naus d'assalt de la societat, també compta amb una funció d'invisibilitat, així que no pot ser detectada per un radar convencional.
    Disposa de 22 motors orbals i pot voltar a una altura de 8000 arges. Al fons de la nau hi ha el Santuari, que connecta a la sala del Globus Celeste, un lloc de reunions dels membres d'Uròbor.
    Merkabah (メルカバ)
    Les naus Merkabah apareixen al Trails in the Sky the 3rd, al Trails to Azure i al Trails of Cold Steel IV. Es tracta de naus voladores secretes pilotades pels Gralsritter. En total n'hi ha 12, una per cada Dominació i són pilotades per Escuders de l'orde.
    Es van desenvolupar gràcies a la Fundació Epstein. Daten de l'any 1178, així que són més antics que les naus de patrulla de l'exèrcit de Liberl.
    Estrictament es diferencien de la resta d'aeronaus orbals perquè utilitzen l'artefacte "Carrossa Celestial". Tot i que també funciona gràcies a l'energia orbal, es mou principalment gràcies a un motor de mannà.
    Com a aeronau té una alta maniobrabilitat, arribant a entaular combat amb un Aion tipus-β.
    Té un casc més gran que el d'una nau d'assalt normal i disposa d'instal·lacions de descans i tallers al seu interior. Té l'exterior recobert d'un blindatge reflector i té camuflatge òptic (així com té la capacitat de ser invisible pels radars).

#### Vehicles amb rodes

Es tracta de vehicles que van sobre rodes i funcionen amb un motor orbal. A més de tancs de guerra i altres vehicles blindats, també hi ha cotxes, limusines, autobusos i camions orbals pel que fa als ciutadans corrents. A l'època del joc, el desenvolupament avançat del motor orbal ha permès la difusió dels vehicles privats. Mentre que la República de Calvard, Crossbell i Erebònia disposen d'aquest tipus de vehicles, el Regne de Liberl no a causa del seu terreny muntanyós.
    Orgueille (オルグイユ)
    Es tracta d'un tanc desenvolupat de manera independent per la Divisió d'Intel·ligència de l'Exèrcit Reial de Liberl. L'excapitana de la Divisió, Kanone Amalthea, i els seus companys, que es van veure obligats a abandonar l'exèrcit després del cop d'estat del 1202, van instal·lar al tanc un motor XG-02 i es van alçar a la capital reial, Grancel.
    Achtzehn (アハツェン)
    Es tracta del tanc principalment usat per l'exèrcit d'Erebònia, fabricat pel grup Reinford. Es va incorporar a l'exèrcit oficialment l'any 1202. Es considera que és el tanc més potent del món.
    Té una longitud de 8 arges, un blindatge màxim de 18 reges i compta amb un canó de 10 reges. El nom d'Achtzehn prové de l'alemany "18", que és el nombre que fa la grossor de la seva armadura.
    Apareixen per primer cop a Trails to Azure durant la invasió de Crossbell en què es van desplegar dotzenes d'unitats de la 5a Divisió Cuirassada, però totes van ser destruïdes pel canó de plasma de l'Aion Tipus-γ. Malgrat això, el blindatge del tanc és tan resistent que molts dels tripulants van sobreviure.
    XD-78
    És un cotxe orbal que el batlle Dieter Crois va proporcionar a la Divisió Especial d'Assistència a Trails to Azure. Fabricat a la Fàbrica Central de Zeiss, està propulsat per una versió més petita del motor usat a les aeronaus i pot assolir una velocitat màxima de 1500 selges per hora.
    Vehicles blindats (装甲車)
    La Guàrdia de Crossbell disposa del RAT-09 i tant l'exèrcit imperial d'Erebònia com la República de Calvard disposen de l'NP-II.

#### Ferrocarril

El 1158, el professor G. Schmidt i el taller Reinford (actualment anomenat grup Reinford) van desenvolupar un "carro orbal" que circulava sobre vies. En menys de vint anys les principals ciutats de l'imperi ja estaven connectades via ferrocarril, transport públic usat de manera ara generalitzada.
El 1184 es va inaugurar el ferrocarril transcontinental, que connectava amb rails l'imperi d'Erebònia, l'estat de Crossbell i la República de Calvard.
Els trens de passatgers transcontinentals viatgen a una velocitat de 1000 selges/h mentre que els trens d'alta velocitat de la Policia Militar Ferroviària (PMF) de l'imperi d'Erebònia viatgen a 1800 selges/h.

#### Armes humanoides (人型兵器)

La majoria d'armes humanoides que apareixen a la sèrie es poden dividir en dues categories: els arcaismes de l'antiga Civilització de Zemúria i els arcaismes creats per les Tretze Factories d'Uròbor.
    Traumerei (環の守護者(トロイメライ))
    L'enemic final del Trails in the Sky FC. Es tracta d'un arcaisme gegant que va ser tancat (en realitat abandonat) a l'àrea segellada del castell de Grancel. Funciona gràcies a l'energia orbal i té una capacitat de lluita excelsa.
    Quan està en mode "Cerca d'Intrusos", té un cos humanoide i va acompanyat per dues unitats de suport: la Gafa Esquerra, que té una altra defensa contra els atacs físics i la Gafa Dreta, que té una alta defensa contra les arts. El cos principal d'aquesta forma té un canó al cap i segons l'Estelle és "lleig com un pecat".
    Quan pateix grans danys, passa al mode "Genocidi" en què el seu cap passa a tenir una forma semblant a la d'un drac, es converteix en quadrúpede i les dues Gafes s'enganxen als seus braços. En aquesta forma pot generar màquines infinites anomenades Dron Alfa i Dron Beta. Si rep molt de mal, contraataca amb un moviment anomenat "Fúria Mortal".
    El Traumerei és tan robust que ni tan sols l'Estelle ni en Richard aconsegueixen vèncer-lo. Tot i així, en Cassius Bright, que s'havia afanyat a arribar al lloc, li provoca grans destrosses amb una envestida i l'equip de l'Estelle l'acaba de rematar (en alguns casos el mateix Cassius).
    A Trails in the Sky SC es revela la identitat de l'arcaisme. Un artefacte en forma d'arma creat per l'Aurèola per defendre's. El Traumerei que apareix a Trails in the Sky FC és el que es va infiltrar per destruir l'àrea segellada del Castell de Grancel creada per la humanitat per tancar l'Aurèola. Abans que l'arcaisme arribés al fons, l'Aureòla va ser segellada i va parar de funcionar.
    El Traumerei es va reactivar quan en Richard va trencar part del segell. Més endavant la Societat va crear el "Draguió Traumerei" basat en el Traumerei original.
    Draguió Traumerei ( T・M・ドラギオン(トロイメライ＝ドラギオン))
    El Draguió Traumerei és un arcaisme creat per la Societat, Uròbor, basant-se en el model del Traumerei original.
    Té una forma semblant a la del Mode Genocidi del Traumerei, però és bípede en comptes de quadrúpede i té uns braços més versàtils. Si desplega les ales, pot volar. També pot maniobrar i combatre a l'aire.
    Arcaisme Tàctic Classe Gòrdios (ゴルディアス級戦略人形兵器)
    Es tracta d'una sèrie d'arcaismes creada per la societat d'Uròbor basant-se en els artefactes. La idea original és d'en Joerg Rosenberg, però el professor F. Novartis va prendre el control del projecte.
    Totes les unitats Gòrdios tenen una capacitat elevada d'anàlisi d'objectius i de combat autònom gràcies a la Unitat Funcional "Mart". Bàsicament segueixen les ordres d'un pilot exterior, tot i que es diu que l'Aion Tipus-α es pot pilotar per dins.
    El blindatge dels Gòrdios està fet amb aliatge de kurdalegó, el millor material al qual tenien accés els fabricants del Pater-Mater.
    Els Gòrdios tenen la capacitat de volar, però l'únic que pot fer combats aeris és l'Aion Tipus-β. Generalment els qui en piloten un el fan servir per transportar-se.
    Pater-Mater (パテル＝マテル)
    És el primer arcaisme Gòrdios que apareix a la sèrie. Es va desenvolupar perquè pogués dur a terme operacions estratègiques a part de tècniques, que havien estat l'objectiu dels models anteriors.
    Els motors del Pater-Mater li permeten maniobrar durant anys sense la necessitat de reabastir-se. El Pater-Mater està equipat amb un sistema de reanimació que guareix i reanima el pilot en un estat d'emergència.
    A més del desenvolupament d'aquest arcaisme, el professor F. Novartis es va encarregar del desenvolupament d'un nou motor orbal i de la selecció del pilot.
    A causa de la dificultat de triar un pilot, el projecte es va aturar temporalment, però la Renne va resultar ser una pilot compatible i el projecte es va dur a terme.
    El Pater-Mater té una alçada de 15,5 arges. El gran cos d'aquests arcaismes va causar força problemes perquè les cames no n'aguantaven bé el pes.
    Aions (神機(アイオーン))
    Són la creació del professor F. Novartis de les Tretze Factories, que els va posar el nom de "Gòrdios Definitius". Es van dissenyar originalment com a interfície del Sept-Tèrrion de Zero perquè pogués realitzar miracles. Tenen poders sobrenaturals, especialment l'Aion Tipus-α que pot manipular l'espai. Cadascun està equipat amb un Reactor d'Èter que els subministra una quantitat inesgotable d'energia així que és molt difícil destruir-los tret que estiguin fets molt malbé o tinguin els circuits destrossats.
    A Trails to Azure apareixen tres Aions. L'Aion Tipus-α, una màquina polivalent; l'Aion Tipus-β, una màquina voladora d'alta velocitat que pot adoptar el mode combat aeri i l'Aion Tipus-γ, el successor del Pater-Mater, dissenyat per defensar i destruir bases enemigues. L'Aion Tipus-α fa 16,5 arges, el Tipus-β fa 12,5 arges i el Tipus-γ fa 20,5 arges d'alçada.
    Al Trails of Cold Steel III apareixen versions millorades dels tres tipus fets de Mineral Zemurià, impossible de penetrar per una espasa. Malgrat això, com que és un material tan pesant sembla que no poden sostenir el seu propi pes sense l'ajuda de forces sobrenaturals. En aquest joc es van utilitzar per expetimentar la capacitat que tenen d'agafar el poder de les vetes espirituals. Finalment tots els models són destruïts durant el transcurs joc, però reapareixen al Trails of Cold Steel IV.
    Paladins divins (騎神(きしん)/デウス＝エクセリオン)
    Fan aparició per primer cop a la saga Trails of Cold Steel. Són el Paladí Fosc, el Paladí d'Atzur, el Paladí Carmesí, el Paladí Malva, el Paladí d'Argent, el Paladí Auri i el Paladí Cendrós, en Valimar, pilotat per en Rean Schwarzer, protagonista del Trails of Cold Steel. En total set paladins.
    En realitat es tracten de màquines creades pels gnoms i les bruixes per tal de segellar El Descomunal fa 1200 anys. S'alimenten de mannà i posseeixen poders sobrenaturals que la resta d'arcaismes no tenen com la capacitat de volar, la capacitat de fer servir les vies espirituals per teletransportar-se i la capacitat de regenerar-se amb el temps en cas que quedin inservibles. Tenen consciència i la capacitat de pensar a més de dominar el llenguatge i poder parlar amb els humans. Poden actuar de manera autònoma fins a cert punt, ja que necessiten un "Invocador" que els piloti per poder lluitar. El seu poder varia força segons el genet que els pilota. Fan una alçada de 7 arges.
    Abans de l'aparició dels paladins a la guerra civil de l'any 1204 (Guerra d'Octubre), a l'imperi d'Erebònia ja hi havia llegendes sobre el "Paladí Descomunal", una entitat l'existència de la qual és incerta.
       Invocadors (神機(ライザー))
       Són els pilots dels paladins divins. Com a excepció, els qui hagin superat la prova del Paladí Descomunal, també són reconeguts com a Invocadors.
       Si un invocador es mor, el seu cos no es descompon i al cap d'un temps ressusciten com a immortals. En cas de perdre en una Rivalitat, perden aquest poder i desapareixen.
    Soldats Panzer (機甲兵(きこうへい)/パンツァー・ゾルダ)
    Els soldats Panzer fan aparició per primer cop a la saga Trails of Cold Steel. Es tracta d'armes humanoides que va desenvolupar el grup Reinford l'any 1204 per a l'Aliança Noble (més endavant els fan servir l'exèrcit d'Erebònia). Estan basats en el concepte d'en Franz Reinford i van ser desenvolupats pel professor G. Schmidt a petició del duc de Caiena basant-se en el Paladí d'Atzur, l'Ordine. Van ser fabricats en secret a la 5a fàbrica Reinford.
    Hi ha cinc tipus de Panzer. El Drakkhen, d'ús general; l'Spiegel, amb un equip superior; l'Hector, amb una forta armadura; el Kestrel, d'alta velocitat i el Goliat, de gran mida. Tots es van crear amb tecnologia ja existent, així que no tenen les habilitats sobrenaturals dels paladins divins i tampoc no és que tinguin una clara superioritat al camp de batalla. Tenen mola més maniobrabilitat que el tanc Achtzehn, però els manca la seva potència, el seu blindatge i el seu poder.
    El Drakkhen és introduït al primer joc com a part de les forces enemigues. Més endavant, al Trails of Cold Steel III, la Juna Crawford i la resta de la classe VII piloten els seus propis Drakkhen.
    El Drakkhen fa 7 arges; l'Spiegel 7,1 arges; l'Hector 6,6 arges; el Kestrel 6,6 arges i el Goliat 11,8 arges d'alçada. Cap dels models no té la capacitat de volar, però amb el propulsor afegit al Trails of Cold Steel III poden estar suspesos en l'aire i planar durant un breu període.
    Cavallers Màgics (魔煌兵(まこうへい))
    Fan aparició per primer cop a la saga Trails of Cold Steel. Són gòlems creats per bruixots de l'imperi d'Erebònia durant l'època fosca per combatre els paladins divins. Es tracta d'armament subdimensional i es poden moure de manera completament autònoma.
    Els Cavallers Màgics estan basats en l'Ol-Gadia, creat l'any 527 del calendari septià i actualment se'n coneixen dotze tipus. L'Ortheim, un model que branda espases amb 4 braços; el Direwolf, un poderós model armat; el Heavy Ruby, un pes pesant que utilitza una destral; el Sigheim, un model amb una espasa a dues mans; el Dynagram, un model amb una bola de ferro; l'Azura-Luciel, un centaure; l'Isra-Zeriel; l'Ashurei; l'Isra-Zamiel; el Zelsheim; el Gòlem Pesant i el Regulus-Zamiel.
    A diferència dels paladins divins que necessitaven pilots, un Cavaller Màgic es podia comprar simplement amb Mira i per això eren cobejats per les famílies prestigioses. El seu gran defecte de disseny, ser capaç de moure's només quan les vetes de sèptium estan activades, va funcionar a favor seu a l'hora de lluitar contra els paladins divins, ja que la seva mera presència estimulava les vetes.
    Són més grossos que els Testaferros Màgics (魔導兵(まどうへい)) fabricats pels alquimistes de Crossbell, però lleugerament més petits que els paladins divins.
    Soldats Zauber (魔煌機兵(まこうきへい))
    Apareixen per primer cop al Trails of Cold Steel IV. Es tracta d'una arma humanoide desenvolupada conjuntament per l'Obrador Fosc i el grup Reinford, completada el juliol de l'any 1206 del calendari septià. L'exèrcit de l'imperi d'Erebònia van ser-ne els principals pilots.
    Són capaços de fer servir màgia mitjançant l'energia espiritual. També n'hi ha de cinc tipus com els Soldats Panzer. El Sorge, d'ús general; el Melgea, amb un equip superior; l'Aníbal, amb armadura pesant; el Mordred, d'alta velocitat i el Leviatan, una màquina no-tripulada gegantina. També conegut com el "Soldat Zauber definitiu".
    Tots amb excepció del Leviatan, necessiten un pilot, però també poden funcionar com a vehicles no-tripulats, acompanyant una aeronau tripulada.
    Els pilots dels Soldats Zauber estan subjectes a un rentament mental.

#### Altres

    G-Apache (Gilbert Apache)
    Fa aparició al Trails in the Sky the 3rd, a Akatsuki no Kiseki i al Trails of Cold Steel IV. El G-Apache és un arcaisme creat per Uròbor arran de modificar el Pale Apache. És l'arcaisme exclusiu d'en Gilbert Stein (no s'ha vist ningú més a bord).
    És capaç de volar i fer maniobres a l'aire. Fins i tot quan és perseguit per diversos Draguions Traumerei al Trails in the Sky the 3rd, té prou potència de vol per escapar-ne.
    Orbal Gear (オーバルギア)
    Fa aparició al Trails in the Sky the 3rd, al Trails of Cold Steel III i al Trails of Cold Steel IV. L'any 1203, Erika Russell, arran de l'amenaça d'Uròbor, concep el projecte "Orbal Gear" per desenvolupar una arma humanoide que pogués competir contra el Pater-Mater. Per això va comptar amb l'ajuda de l'Albert Russell. La fundació Epstein va participar en el projecte i a mitjans de l'any següent, van haver desenvolupat el Sistema Eó i el Mecanisme Eidoló.
    Al Trails of Cold Steel III apareix l'Orbal Gear III, propietat de la Tita Russell, i l'Orbal Gear EXE, construït conjuntament per la FCZ, la Fundació Epstein i el grup Reinford. Tots dos models tenen una mida relativament petita, amb una mica menys de 3 selges d'alçada. A diferència d'altres armes humanoides, el pilot va desprotegit, com si portés un exoesquelet mecànic.

## Altres obres

El 25 de novembre de 2011 es va estrenar una adaptació en OVA de Trails in the Sky SC, dirigida per Masaki Tachibana a l'estudi Kinema Citrus. Va tenir una segona part que es va estrenar el 22 de gener de 2012. Una sèrie d'anime de 12 episodis produïda per Tatsunoko Production, The Legend of Heroes: Trails of Cold Steel – Northern War, es va emetre a principis del 2023.
Cada arc de la sèrie ha rebut adaptacions a manga, i fins i tot es va arribar a publicar una novel·la de Trails in the Sky. També ha tingut mangues amb contingut original com ara The Legend of Heroes: Trails from Zero Pre-Story -The Ring of Judgment i Trails in the Sky Gaiden: The Tale of Loewe, que aprofundeixen la història de determinats personatges. Diversos personatges de la sèrie també han aparegut a Minna Atsumare! Falcom Gakuen, un manga de comèdia de quatre parts, el qual va rebre dues adaptacions curtes d'anime a mitjans de la dècada de 2010.
També s'han fet adaptacions dels jocs al format de sèrie radiofònica, alguns dels quals tenen lloc entre jocs i omplen diversos aspectes obviats. Xseed Games va traduir dues sèries de Trails of Cold Steel i les va publicar en format transcripció per internet com a material promocional de Trails of Cold Steel II. El gener de 2017 es va estrenar un musical en 2.5D basat en Trails of Cold Steel. S'espera que el 2024 s'estreni un joc de taula dissenyat per Promethium Books anomenat The Legend of Heroes: Trails of Destiny.

## Rebuda i vendes

Els crítics han destacat la sèrie pel seu èmfasi en la construcció del món i la narrativa basada en els personatges. El 2019, el president i productor de Falcom de la sèrie Toshihiro Kondo va declarar que tenien previst que la sèrie Trails durés vint anys més. El setembre de 2020, Nihon Falcom va anunciar que la sèrie havia venut més de cinc milions d'exemplars a tot el món.

## Referències

* 1 2 3 4 5 6 7 Clay, Scott. «So you want to get into The Trails Series...» (en anglès). RPGFan, 25-06-2021. [Consulta: 11 juny 2020].
* 1 2 3 4 5 Wen, Alan. «Hot on the Trails of Falcom, Japan's longest-running RPG developer». Eurogamer. [Consulta: 10 juny 2020].
* 1 2 3 «How to Get Into the Trails RPGs and What Makes Them So Special», 09-07-2021. Arxivat de l'original el 9 juliol 2021. [Consulta: 10 juliol 2021].
* 1 2 3 4 5 «Why Nihon Falcom's 'Trails' series has never cracked the West», 09-06-2021. Arxivat de l'original el 12 juny 2021. [Consulta: 12 juny 2021].
* ↑ ; Kondo, Toshihiro«Falcom President Talks The Future Of Legend Of Heroes, And Localizing Trails Of Cold Steel 3». Arxivat de l'original el 2 juliol 2022. [Consulta: 2 juliol 2022]. «It's not an exaggeration to say that this is kind of my life's work.»
* ↑ «Falcom developing proprietary game engine», 18-12-2019. Arxivat de l'original el 14 maig 2022. [Consulta: 19 juny 2022].
* ↑ «7 Reasons Every JRPG Fan Should Try Trails of Cold Steel (& More)», 07-10-2019. Arxivat de l'original el 7 abril 2022. [Consulta: 2 juliol 2022].
* 1 2 «Feature: Nihon Falcom's Trails Of Cold Steel Rivals Game Of Thrones In The Worldbuilding Stakes», 07-04-2021. Arxivat de l'original el 29 juny 2021. [Consulta: 1r febrer 2024].
* 1 2 «Review: Legend of Heroes: Trails in the Sky (PC)», 06-08-2014. Arxivat de l'original el 6 agost 2014.
* ↑ Schreier, Jason. «Trails of Cold Steel Is Basically Suikoden Meets Persona». Kotaku. [Consulta: 10 juny 2020].
* 1 2 «The Legend of Heroes Series: Where to Start?», 22-12-2021. Arxivat de l'original el 2 juliol 2022. [Consulta: 2 juliol 2022].
* ↑ «Trails, The Longest-Running JRPG Story, Is Only Halfway Done», 29-10-2021. Arxivat de l'original el 27 juliol 2022. [Consulta: 27 juliol 2022].
* 1 2 3 «Hardcore Gaming 101: Legend of Heroes: Trails in the Sky». Arxivat de l'original el 2017-12-21. [Consulta: 1r juny 2021].
* ↑ «RPGFan News - The Legend of Heroes: Trails in the Sky Trilogy Goes Mobile». Arxivat de l'original el 2018-09-30. [Consulta: 1r juny 2021].
* ↑ «The Legend Of Heroes: Trails In The Sky PSP Vs. PlayStation 3». Siliconera.
* ↑ «The Legend of Heroes: Trails in the Sky Evolution debut trailer, screenshots - Gematsu». Gematsu.
* ↑ Galizio, James. «The Legend of Heroes: Trails in the Sky the 1st launches Worldwide in 2025 | RPG Site» (en anglès). [Consulta: 28 agost 2024].
* ↑ «The Legend of Heroes: Trails in the Sky sequel coming to PC, PSP». Polygon.
* ↑ «The Legend of Heroes: Trails in the Sky SC pushed to late 2014». Polygon.
* ↑ «Depression Led to Trails in the Sky SC Delay, Developer Explains Why - Niche Gamer».
* ↑ «Addressing Something Important».
* ↑ «The Legend of Heroes: Trails in the Sky Second Chapter - Localization Blog #2».
* ↑ «Xseed "Looking Into" PS3 Version Of Trails in the Sky SC». Siliconera.
* ↑ «The Legend Of The Heroes: Trails In The Sky Takes Flight In March». Siliconera.
* ↑ «Why Falcom’s Trails from Zero & Trails to Azure Deserve a Western Release» (en anglès americà), 06-05-2020. [Consulta: 1r juny 2021].
* ↑ «"Zero no Kiseki: Evolution" for(PS Vita)». Falcom. [Consulta: 13 març 2012].
* 1 2 Romano, Sal. «The Legend of Heroes: Zero no Kiseki and Ao no Kiseki for PS4 launch April 23 and May 28 in Japan». Gematsu, 31-01-2020. [Consulta: 31 gener 2020].
* ↑ Romano, Sal. «The Legend of Heroes: Zero no Kiseki PC fan translation mod launches March 14». Gematsu, 09-03-2020. [Consulta: 16 març 2020].
* 1 2 «Falcom announces four 'Trails' games coming West for the first time» (en anglès britànic), 25-06-2021. [Consulta: 7 juliol 2021].
* ↑ «Why Falcom’s Trails from Zero & Trails to Azure Deserve a Western Release». , 06-05-2020.
* ↑ «Legend of Heroes Ao no Kiseki Evolution's Teaser Video Posted».
* ↑ «A Peek At The Legend Of Heroes: Trails Of Blue Evolution's Anime Opening», 27-03-2014.
* ↑ Arshad Khan, Danial. «The Legend of Heroes: Trails To Azure (Ao no Kiseki) fan translation patch released». GearNuke. Arxivat de l'original el 22 de juliol 2018. [Consulta: 22 juliol 2018].
* ↑ «From Zero to Azure: Announcing Trails to Azure!». The Geofront: Fan Translation Hub. [Consulta: 12 juny 2020].
* ↑ Romano, Sal. «The Legend of Heroes: Hajimari no Kiseki to add PlayStation VR mode post-launch, Traditional Chinese and Korean versions launch August 27». Gematsu. [Consulta: 10 juny 2020].
* ↑ Romano, Sal. «The Legend of Heroes: Hajimari no Kiseki coming to Switch, PC in summer 2021 in Japan and Asia». Gematsu. [Consulta: 21 desembre 2020].
* ↑ «The Legend of Heroes: Hajimari no Kiseki for Switch, PC launches August 26 in Japan and Asia». Gematsu, 27-04-2021.
* ↑ «The Legend of Heroes: Kuro no Kiseki launches September 30 in Japan for PS4». Gematsu, 25-05-2021.
* ↑ Stenbuck, Kite. «The Legend of Heroes: Kuro no Kiseki II - Crimson Sin launches for PS5 and PS4 in Japan in Fall 2022 | RPG Site» (en anglès). [Consulta: 17 desembre 2021].
* ↑ «The Legend of Heroes: Kuro no Kiseki II -CRIMSON SiN- long trailer, screenshots» (en anglès). Gematsu, 12-08-2022. [Consulta: 23 maig 2024].
* ↑ «The Legend of Heroes: Kai no Kiseki – Farewell, O Zemuria announced» (en anglès). Gematsu, 15-12-2023. [Consulta: 1r febrer 2024].
* ↑ Bueno, Daniel. «Legend of Heroes Kai No Kiseki Release Date Set for September» (en anglès). Siliconera, 23-05-2024. [Consulta: 23 maig 2024].
* ↑ «Eiyu Densetsu: Sora no Kiseki RPG Gets Anime». Anime News Network. [Consulta: 29 juny 2012].
* ↑ «Legend of Heroes: Trails in the Sky Anime #2 Teaser Posted». Anime News Network, 12-12-2011. [Consulta: 15 març 2012].
* ↑ Romano, Sal. «The Legend of Heroes: Trails of Cold Steel TV anime project announced». Gematsu, 09-03-2021. [Consulta: 9 març 2021].
* ↑ «The Legend of Heroes: Trails of Cold Steel Northern War Anime's 2nd Video Unveils Opening Song, January 6 Debut» (en anglès), 01-02-2024. [Consulta: 1r febrer 2024].
* ↑ «英雄伝説 空の軌跡１» (en japonès). Arxivat de l'original el 6 octubre 2020. [Consulta: 1r febrer 2024].
* ↑ «英雄伝説 空の軌跡 SC 1» (en japonès). Arxivat de l'original el 29 juny 2022. [Consulta: 1r febrer 2024].
* ↑ «英雄伝説 閃の軌跡（1）» (en japonès). Arxivat de l'original el 6 octubre 2020. [Consulta: 1r febrer 2024].
* ↑ «英雄伝説 空の軌跡１ 消えた飛行客船» (en japonès). Arxivat de l'original el 9 març 2022. [Consulta: 1r febrer 2024].
* ↑ «英雄伝説 零の軌跡 プレストーリー-審判の指環-» (en japonès). Arxivat de l'original el 6 octubre 2020. [Consulta: 1r febrer 2024].
* ↑ «空の軌跡外伝 レーヴェ物語１» (en japonès). Arxivat de l'original el 6 octubre 2020. [Consulta: 1r febrer 2024].
* ↑ «4-panel Manga "Minna Atsumare! Falcom Gakuen" Gets TV Anime Adaptation». Arxivat de l'original el 26 juliol 2022. [Consulta: 26 juliol 2022].
* ↑ «"Minna Atsumare! Falcom Gakuen" 2nd Season Set for January 4, 2015». Arxivat de l'original el 26 juliol 2022. [Consulta: 26 juliol 2022].
* ↑ «クローゼのドタバタ学園生活！？『空の軌跡』第6弾ドラマCD収録レポート！皆口裕子さん、森田成一さん、神田朱未さん、斎賀みつきさん達が、人気ゲームの外伝作品を大熱演！» (en japonès). Arxivat de l'original el 9 juliol 2021. [Consulta: 1r febrer 2024].
* ↑ «英雄伝説 空の軌跡６» (en japonès). Arxivat de l'original el 24 juny 2021. [Consulta: 1r febrer 2024].
* ↑ «ドラマCD | Falcom» (en japonès). Arxivat de l'original el 20 octubre 2021. [Consulta: 1r febrer 2024].
* ↑ «Trails of Cold Steel Drama CD – Returning Home». Arxivat de l'original el 9 juliol 2021. [Consulta: 1r febrer 2024].
* ↑ «The Legend of Heroes: Trails of Cold Steel Musical's Cast Shown in Rehearsal Video» (en anglès). Arxivat de l'original el 9 juliol 2021. [Consulta: 1r febrer 2024].
* ↑ «The Legend of Heroes: Trails of Cold Steel to Receive Musical Production in January 2017», 09-09-2016. Arxivat de l'original el 9 juliol 2021. [Consulta: 1r juliol 2021].
* ↑ «Nihon Falcom partners with Promethium Books to bring The Legend of Heroes and Ys to the tabletop». [Consulta: 30 juliol 2023].
* ↑ Brooks, Sam. «Review: Trails of Cold Steel is as good as video game storytelling gets». The Spinoff. [Consulta: 11 juny 2020].
* ↑ De Meo, Francesco. «The Legend Of Heroes: Trails Of Cold Steel III Review – A World of Conflict». wccftech.com. [Consulta: 11 juny 2020].
* ↑ Romano, Sal. «The Legend of Heroes: Trails series sales top five million». Gematsu. [Consulta: 29 setembre 2020].

## Enllaços externs

* Trails - Lloc web oficial (japonès)